钦定古今图书集成/方舆汇编/职方典/第1144卷 > 安陆府古迹考二 府县志合载
## 钦定古今图书集成/方舆汇编/职方典/第1144卷 > 安陆府古迹考二 府县志合载

沔阳州

沔阳废县　《郡图志》：楚王城，《元和志》云“杜县地。” 《图经》：“宋至道三年，省沔阳县为镇，并其地入玉沙。”

鱼复城　，在故沔阳县五十里。

石楼城　，在沔阳旧州城西一十五里。按：三阳湖侧有故小城，其道里颇同。

青林城　：在州城东一十里。

复州城　旧《志》：在州北二里。唐置。宋端平初，徙于沔阳镇，即今州城。明初，循故址筑城，仍馀东北之半，今名七里城，有门曰汉广。又西魏置建兴县，后周于此置复州。则是城非特唐制也。江北城　在江之北，其城东西北三面尚存，惟南濒河，为水所啮，相传为玉沙县治。按：宋太祖乾德三年，置玉沙县，仁宗宝元二年，始废沔阳县，不应二县并置一处。今监利东六十里有废县，去沔道里亦称是，当为宋玉沙故治。盖玉沙在沔阳、监利之间，故熙宁废玉沙属监利，故《志》但云“古县” ，亦未考也。元改沔阳府，以玉沙附郭，盖于是时始徙治州北耳。

却月城　在江口。黄蓬山有城，相传为却月城。按《水经注》，鲁山左即沔水口，沔左有却月城，沙羡县治也，黄祖所守者。《郡县志》：却月城在汉阳云梦泽　，孙叔敖《激沮水》作此泽，在南郡华容县。郭璞云：“安陆有云梦城，枝江亦有之。华容又有巴丘湖，俗云即古云梦泽也。” 张楫云“在华容者，指此也。” 安陆又有云梦县，其名盖取此。范溉市　在州城西四十里，滨汉江。晋郑交甫南游，过汉皋，遇二女佩两珠。交甫与之言曰：“愿请子之佩。” 二女解佩与交甫，怀去十步探之，亡矣。回视二女，亦失所在。

仰北楼　在州治北，景泰中建。

《烟霞楼　》楼为沔阳胜境，一望平湖万顷。又有莲碧亭、大莲湖、小莲湖，凭栏极目，应接不暇，其芳香馥郁之盛，甲于楚中。

望仙楼　在州城上，刺史郑肇建。

仁风楼　在州子城上，旧名“汉江楼” ，今更“东门楼” 为此名。

叫佛楼　“在报恩寺” ，今废。

汉津楼　在驿前。正德十二年，知州李濂建。宝香阁　在州治内。宋韩遹建，后为“湖山堂。” 云章阁　在州学内。

万寿阁　“在报恩寺内。”

五乐台　在州古城东北，相传楚王出猎之所。仙女台　，在州北四十里奠石湖侧。即郑交甫遇江妃二女解佩之所。

望沔台　在州西南四十里。

清薰台　在汉广村。旧名“清军。”

读书堂　在州城北紫极观，唐皮日休、陆龟蒙读书于此。日休诗：“既见陆夫子，驽心却伏厩。结彼世外交，遇之于邂逅。”

宣化堂　在州学，宋建，今废。

迎恩亭　在州城东门外红花堤上。宣德三年建。

延宾亭　在州东

绿波亭　在州城南。俱宋建。

《南亭　》在州南门外。又有“北亭” ，在州之北。《西亭》，在罗城外。

湛虚亭　在莲花池左，知州郭侨建，今废。“民乐亭　” 即八角亭。

鉴心亭　在报恩寺内

“涣亭　” 即“湛虚” 故址，明时建奎壁楼于其上。“仁风塔　” ，天启中署事许惠一刱建，为一州风气而设也，或云是一山根。

涤尘井　在元妙观内，一曰“濯缨。”

景陵县

风城　，在五华山，古风国之故城，相传“伏羲氏之后封于此” ，有伏羲庙在山侧。

云杜城　，在县西北。本汉县，属江夏郡。梁于此。

置沔阳郡。城东南有郧城故国。

古竟陵城　，在县西北三十里巾港河西。今在石河西，有城，相传即古竟陵大城云。

云梦城　，在县西，即古云梦泽。

鲁公城　在县下白湖村。本土台，名之曰“城。” 相传鲁肃屯兵于此。

笑城　在县东六十里。相传宋将毕再遇与金兵对垒，夜遁，惟悬羊击鼓，金兵觉，欲追，再遇不及矣，为之大笑，故名。

霄城　《隋书》：竟陵旧曰霄城，隋置竟陵郡。盖晋元康年，分江夏西部置竟陵郡，领霄城县与竟陵县。至西魏改竟陵曰霄城，并竟陵而入之。又《梁史》范云“以佐命功，封霄城侯。” 则竟陵即古霄城，县通称也。

直阳市城　在县东九十里。世传为县旧城，至今有城隍台，不知何代所筑。按：县界有城隍台，俗传为直阳县，与汉川、田二河接壤。

解元里　在城内十字街。万历间，知县李濂为李登表建，仿古“冠盖里” 之意。

孝子里　在南坛。嘉靖初，邑庠生唐宝事继母以孝，因旌其里。

乌衣巷　在北城内。隆庆初，知县方梁为谢廷敬表建，后更其题曰：“绣衣巷。” 巷后有陆舟亭。甘鱼口　，即《左传》“次于鱼陂。” 注云：“竟陵城北有甘鱼陂。”

东庄　在东湖岸，祭酒鲁铎遗迹也。土人称为“莲花庄。”

秫庄　朱泰宁所居也，在杨林河下流。种竹满园，环池绕屋，嘉鱼鲜笋，秫田畦菜，不待价而足。真珠坡　在县西十里。土中有珠，俗传昔有贾人贩珠覆舟于此，颇著灵异，乡人立祠祀之。坡侧一名“覆舟冈。”

金鸡冢　，在县西十里，高十馀丈。相传尝有金鸡斗其上。黄巢残破郢、复二郡，欲发之，蛇蝎蜂虿群起，伤人不可近，遂获免。

融皋　，在县东七里。上有“青玉轩” ，为胡公读书处。

“宝林　” ，邑人锺快所居也，在五华山下。四壁自绘桐竹，案上惟《梵书》数种而巳。长斋绣佛，萧然物外。

冲漠馆　在南城内，邑中丞徐成位别业也。名人题咏极多。

文学泉　在县西北隅。一名陆子井。陆又以文学称，故又名文学泉。按：陆井湮没已久，旧志谓在西禅寺，不得其实。嘉靖庚子，柯双华令人持锥匝地，博求无踪，因构陆子茶亭于西禅寺，并刊《茶经》，以寓思陆之意。嘉靖己未，知县丘宜阅视城址，召民填筑，掘得井于城西北隅二十馀步官池内。口径七尺，深近百尺，中有断碑废柱，字刻“支公” ，乃真陆井也。

万人泉　在城南门东二十步，可饮万人，故名。又曰“万人井。” 今井已湮无考，惟有井口巷而已。洗墨池　在五华山临津门伏羲祠旁。池上有青钱亭，唐李翱读书之所。

己有园　邑，祭酒鲁铎别业也，中有“芳秀亭” 、大椿洞。

松石园　邑司徒陈所学别业也。邑人谭元春有《松石园歌》。

香稻园　邑，副使吴文企别业也，在北城外一里。

浮园　，邑人吴骥所居也。荆西守《宿浮园》诗云：“竟陵花覆水，一艇汎沧浪。葭露思悠悠，伊人卧一方。鸡声月初上，出处互嗟伤。夜深忘醉醒，凛烈同寒霜。”

《烟海园　》，邑人邹枚所构也。园居义河之南，与白鹤观对峙。

境会亭　在县东南。宋祥符中，掘土得一石，乃唐窦侠境会亭。今迹久废。

䢵亭　《汉志》：“景陵有郧乡。” 《水经注》：“县故有䢵亭。” 《左传》所谓“若敖娶于䢵” 是也。梦野亭　在县治东南隅，一目而尽梦之野，最为郡中胜处。宋景祐中，州守王琪建，有记。晏殊、宋祁、吴育、苏伸、石延年皆有诗。张耒诗云：“高甍巨桷压城𬮱，平视如将七泽吞。几度春光招宋玉，碧阑干外独消魂。”

陆舟亭　谢奇举与弟谢庆举所构也，在城北，上临重湖。吴文企赠联云：“快矣水天閴苑；居然陆地仙舟。”

《红湿亭　》，邑解元谭元春自构也。

瓯香亭　：邑给谏王鸣玉建也。

梦野台　在县治东南隅，高而且平，亭在台上。

宋景祐中，复州刺史王琪建。古人谓“一目可尽云梦野” ，故名。

散花台　在县东南六里，广百馀丈。相传尝有异花自天而下。

花台　在县北三十里。周围五丈，高一丈二尺，不知何代所筑。知县姜绾有诗。

鼓角楼　“宋祥符中建” ，今无考。

鸿轩　在景陵县治北，宋张耒谪居日建。其侧植蔷薇，临别题诗云：“单车又向黄州去，风月相望一叹嗟。” 又云：“他年若问鸿轩人，堂下蔷薇应解语。” 盖尝植此花于其处也。

隐秀轩　邑学宪锺惺读书处也。在皂市五华山伏羲祠下。其旁又构“怀归堂” ，与诸子弟啸咏其中。

东禅、西禅寺　，寺夹邑城，俱拥湖山之胜。湖中莲花数千，真所谓：“接天莲叶无穷碧，映日荷花别样红。”

先师像　系吴道子笔，在学中。嘉靖壬寅，有兵巡使者柯行部至邑，马伏地不行，柯以为其下必有异物，掘地得石碑，乃所刻先师道子像也。文虽稍剥蚀，而古意犹存。

荆门州

故安居县　，在州治东六十里《石碑》西，梁时立，隋改立昭丘县，大业初又改为荆台县。

故编都县　在东门外。北即长林地。有栎林长坂，拱木修竹，隐天蔽日，“长林” 盖取名于此。古绿麻县城　，在州东南一百二十里汉江上绿麻山边。居谊所筑，即今沙洋地。

基州章山县　，在州东一百二十里，唐建土城尚存。章山，即内方山。

李家市城　在治东南七十里，五代高氏筑，址存。

宛城　，在荆门州南六十里。旧《志》云：“魏立荆州里宛城” ，即其地。

新城　，在荆门城东南百二十里，宋吕文焕都统边居谊筑，基存。

荆台城　，在州东六十里。梁时置安居县，隋改曰“昭丘” ，又改曰“荆台” ，后省入当阳县。

故荆门府　在当阳故城，《荆门县》在州治东门外，故《长林县》地。《荆门军》先在长林，后移于当阳之方城，又移于古城。

昭君村　，土人云在荆门州。故少陵诗云：“群山万壑赴荆门，生长明妃自有村。” 盖汉元帝以昭君配单于，临行自为《怨诗》曰：“秋木萋萋，其叶萎黄。有鸟处山，集于苞桑。养育毛羽，形容生光。既得升云，上游曲房。离宫绝旷，身体摧藏。志念抑沈，不得颉颃。虽得委食，心有徊徨。我独伊何？来往疲常。翩翩之燕，远集西羌。高山峨峨，河水泱泱。父兮母兮，道里悠长。呜乎哀哉！忧心恻伤。” 春申君故宅　，在州东二百里，宅前有翰林港、读书堂遗址。

子陵宅　在州北三十五里石板铺。

子陵店　在州北二十五里，即今子陵铺。“白社　” ，在州南一百二十里。石隐士之居，以白茅为屋，因名。唐都官郑谷常居于此。

宋兄弟“状元” 坊　为孙何、孙仅立。其读书处为“东山书院。”

古塔　在东山。隋智者所立，去州东南一里。其顶平夷，号曰太平顶。上有楚望亭，今废。《记》曰：“立了东山塔，荆门生头角。” 今名东堡山，又名文峰山。麓有二孙状元书院旧址。宋孙何、孙仅相继擢大魁。

掇刀石　在州城南二十里。关将军尝息兵掇刀于石，其石巑岏碧色，痕迹俨然。后人建庙于此。孔克学诗云：“赤兔生花汗血毛，战馀松下解征袍。将军一笑风云散，曾借巉岩寄宝刀。” 羽闻白衣渡江之变，方作书入川请援，而江陵巳破，遂泼砚池之水。至今十里之内，土为尽黑，一尺之下，则又白矣。后庙毁，荆镇郑总兵重修。帝致梦于郑曰：“余庙赖尔重修，可将余自题对联镌于上。” 盖知羽惓惓此土也。

卫公赋诗石　在州城西。唐李德裕节度荆南，赋诗刻石。

磨剑石　在州西北九十里望乡村。有“秦王磨剑石” ，多砺痕。

仲宣楼　州即当阳县城楼。汉王粲仲宣登楼作赋，有曰：“倚曲沮，挟清漳。” 今当阳正在沮、漳之间。唐杜甫诗：“春风回首仲宣楼。” 指此。今府城东南隅亦有仲宣楼，乃五代时高季兴所建望沙楼，宋陈尧咨更此名。

《船亭　与惠泉亭》相近，架于泉上，环以榆柳桃

杏恍若泛舟水中

漱玉亭　在惠泉旁。有寒亭、信美亭，唐沈子言、李文饶为之题咏。

喷玉亭　在蒙泉西。宋观察张垓行部至州，叹赏其景，徙巨石中流，助泉激射如喷玉，故名。“讲经台　” 在象山陆九渊讲习处，后建“象山书院。”

桃花台　，在藻里。高二丈。传为吴王栖嫔妃之所。值天雨久阴时，土人间闻有丝竹声。

澄源阁　“在蒙泉侧” ，唐建。

洗心堂　在蒙泉北，即旧“皇华馆。” 宋绍兴中，王嗣建。

读书堂　在州东山下。宋孙何与弟仅读书之所，后相继擢大魁。政和间，朱震与弟巽亦读书于此。

古乐乡　，在荆门，晋安帝时置，在旧长林县界。石牛寺　在长二里。寺前有大石牛一、小石牛五，其外见者仅脊与尾，全形皆覆土中。相传初造寺时，惟大石牛一，后因年久得气，遂夜盗食于邻人田间，为主者逐至寺前，执枪刺牛背，牛遂匿形于土中，其脊与尾则匿之未尽者。天明掘之不得。至今枪窟犹见小石牛五，皆土中继起者，与大牛不爽毫厘。里中竞传为大牛所诞生者。

羊角寺　春秋时，羊角哀、左伯桃同见楚王经过此地，寒甚，度不得俱全，伯桃乃并衣与角哀，而自入树洞死。后角哀贵，返此地，梦伯桃语之曰：“上帝重我义气，命我为此方社神，而旧神相抗，我不能胜。” 角哀遂自经而死。后伯桃、角哀于此，往往有祷辄应。土人立祠祀之，遂以为寺，今废。

圣景山　在州西北三十里。上祀真武。相传酒肉不得上山。崇祯间，有少年十数辈不信此言，携酒登山入庙。至夕殿门紧闭，忽火光满室，霹雳震天，众人火烁几死，冲开数椽而出，衣帽竟碎，抛于十里之外。

当阳县

荆台县故城　在县东六十里，今有荆台乡。古权国城　在内方山东南，与那口城皆本县之故土。

那口城　，在权国城东。

驴城　在县东南五十馀里，夹沮、漳二水之间。麦城　，在县东南五十里，亦夹沮、漳二水间。相传楚昭王所筑。关羽为吕蒙所袭，自知孤穷，乃走麦城，即此。

磨城　在县东四十里，与驴城对。《荆州记》：“麦城东有驴城，沮水西有磨城。伍子胥造此二城，以攻麦城。谚云：‘东驴西磨麦自破’。”

糜城　，在县东南六十里。地名“八渠。” 或云三国时糜芳所筑。

万城　在县东南一百二十里。本名“方城。” 向传唐郭子仪筑，又传高氏所筑。宋末，荆湖制置使赵方尝立荆门东西山堡，因缮此城。子葵复镇荆湖，避父讳，改今名。

东城　在县东一百四十里，今州城即县东之故城。《水经注》：“五代高氏曾移荆门军于古城” ，元至元间，亦移荆门府于古城，皆指此。

故荆门军　高季昌僭称南平王，改县为军，治方城，又徙于古城。按季昌尝于当阳、荆门之内设贡院。宋绍兴间，复试生于此。知荆门军吴兴叶笺于城西北隅得武库地，撤而新之，为屋七十四间，规制甲于他郡。今练树店“下高庙” ，则季昌庙也。

洗耳溪　，在许由山下。相传许由隐此，泉流四时不涸。

三家市　即古“三户津” ，在县东柘林滩。

太子冈　在县北四里。元文宗为太子时驻跸所也。百官进食不受，唯啜一茶。

三公台　在城西南。明万历间，中丞赵贤守《藩王》。巡、臬、邓、林、乔三公问俗登此，因名“寿亭。侯印。”　绍兴中，渔者获之洞庭，纳长沙库中，时有光焰异常，送玉泉山公庙。淳熙四年冬，本庵真慈欲献于东宫，是夕光发于函，辉烛楹庑。其印径二寸钮，四面连环，上以一大环总之，失去不存。

圣水寺　在县东南三十五里。寺前有石洞，名“圣母。” 岁旱，居民取水祈雨，多应。唐德宗为道明禅师建，寺久废。明永乐间，僧妙道复兴立于绝𪩘。俯顾四围，峰峦献秀，殆幽胜处也。

玉泉寺　，在县西五十里天台《智者入定关》，将役鬼工，盖造七日而成。隋炀帝朝，诏颁玉泉寺。

额。其夹道“万松” ，皆唐贞观中僧法瑱所植。龙泉寺　，在县北一十五里。晋孝武时远公法师开建。元皇庆元年惠灯和尚重建。有胡文定公祠在潭北。

乳窟　在玉泉寺中。有白蝙蝠，大如鸦，栖则倒悬饮乳水。李青莲有记。

龙女祠　在云梦山。昔法琳大师于此诵经，见一女日来献食，师诘之曰：“汝何氏？” 对曰：“我婆伽龙女也。居岷峨，闻师诵经功大，特来供献。” 师曰：“岩泉聒我。” 女曰：“易为耳。” 遂辞去。忽一日，水从岩下流，三里外方有声。后人建祠，岁旱祈雨有应。长坂　，在县北六十里。曹操追昭烈至当阳长坂，张飞据水断桥，即此。唐国师《玉泉》寺《大通禅师碑　》，在县内，张说撰，侍郎卢藏用八分书，甚古，碑尚存。僧正诲诗云：“断碑有字埋荒草，废塔无名起暮烟。”

“铁鼎　” ，在玉泉寺，形制奇古，在大雄宝殿前，隋大业十一年铸，重三千觔。

“铁塔　” ，在玉泉寺，高五丈馀，宋嘉祐六年铸，重十万馀觔。

观音遗像碑　：在铁塔左，高七尺有奇，吴道子真笔。传云“大士脱化真像，后以碑秽于道，旁徙大殿前覆以亭。”

仙人掌茶　，出玉泉山巅。罗生枝叶如碧玉，其状如掌，清香异他茗。此盖发乎中孚禅子及青莲居士李白也。

梳妆楼　，宋章献明肃皇后梳妆处也。后本成都之华阳人，家以播鼗为业。随父龚美游汴，过荆门，止玉泉。慕容禅师夜梦金刚报云：“明日女中天子过此。” 因厚遇之，赠以金。真宗尚为寿王，居潜邸，知客张耆引后见王，王悦，遂纳之。无何，寿王即位，自贵妃册为后。天禧末，慕容已往长卢，后白于帝，召之不至，曰：“玉泉无” 僧堂，长卢无山门。诏建二寺门堂，兼赐龙眉龙角。黎巽《咏梳妆楼》诗云：“画楼不可见，寥落秋草荒。镜作空山月，无人更理妆。”

《唐贤诗碣　》，张九龄常建，李白、孟浩然、周朴、白居易，僧齐己题咏，宋张田序，张仲回篆。碑额尚鲜洁。

刘纲夫妇升仙处　，在当阳紫盖山上，有五帝仙祠。

五凤堆　，在县南。相传汉时有八龙五凤游此，故名。亦呼“五凤州。”